b'\n_START_ARTICLE_\nMona Lisa\n_START_SECTION_\nDatacija i identifikacija\n_START_PARAGRAPH_\nPolazi se od toga da je Mona Lisu naru\xc4\x8dio firentinski trgovac Francesco del Giocondo u prolje\xc4\x87e 1503. godine u \xc4\x8dast kupnje nove ku\xc4\x87e, i povodom ro\xc4\x91enja djeteta bez komplikacija. Lisa je ro\xc4\x91ena 1479. kao k\xc4\x87er Antonia Maria di Noldo Gheradinia, a udala se 5. o\xc5\xbeujka 1495. za trgovca svilom po imenu Francesco di Bartolomeo di Zanobi del Giocondo._NEWLINE_Ovakvo, tradicionalno identificiranje nepotpisanog i nedatiranog portreta danas poznatog kao Lisa del Giocondo potje\xc4\x8de od Giorgia Vasarija, utjecajnog biografa novovremenske povijesti umjetnosti iz 16. stolje\xc4\x87a. \xc4\x8cinjenica je da je Leonardo da Vinci po svom povratku u Firencu, dakle u godinama izme\xc4\x91u 1500. i 1506., naslikao jedan portret Lise del Giocondo, \xc5\xbeene firentinskog trgovca Francesca del Gioconda. Dalje biograf ustanovljava, da Leonardo jo\xc5\xa1 i nakon \xc4\x8detiri godine nije dovr\xc5\xa1io portret u potpunosti. Leonardo tako\xc4\x91er nije nikada predao nedovr\xc5\xa1enu sliku naru\xc4\x8ditelju Francescu del Giocondu, ve\xc4\x87 je zadr\xc5\xbeava kod sebe._NEWLINE_Kako jedino Vasari spominje ime Mona Lisa, neki povjesni\xc4\x8dari sumnjaju u to\xc4\x8dnost imena i tra\xc5\xbee druge izvore. Tako se pretpostavlja da se radi o ljubavnici Giuliana de\' Medicija, neka Pacificia Brandano ili jedna od prile\xc5\xbenica Charlesa d\'Amboise, ili \xc4\x8dak i Isabella d\'Este, Markiza od Mantove. Neki istra\xc5\xbeiva\xc4\x8di idu tako daleko, da tvrde kako nije uop\xc4\x87e postojao model, ve\xc4\x87 da je Leonardo naslikao idealnu \xc5\xbeenu. Neki \xc4\x8dak i primje\xc4\x87uju da Mona Lisa sli\xc4\x8di svom tvorcu (tj. njegovoj predod\xc5\xbebi samoportreta), da je sam sebe naslikao, dok su neki, uklju\xc4\x8duju\xc4\x87i i Sigmunda Freuda, smatrali da je Leonardo portretirao svoju majku Caterinu.\n_START_SECTION_\nVlasnici i muzeji\n_START_PARAGRAPH_\nLeonardo je prodao sliku kratko pred svoju smrt francuskom kralju Franji I., koji je zatim \xc4\x8duva u dvorcu Amboise. U sljede\xc4\x87em razdoblju slika dolazi u Fontainbleau, Pariz, Versailles i kona\xc4\x8dno u kolekciju Luja XIV. Nakon Francuske revolucije slika dobiva nov dom u muzeju Louvre. Napoleon je uzima odatle i vje\xc5\xa1a u svoju spava\xc4\x87u sobu. Po njegovom silasku s vlasti Mona Lisa se vra\xc4\x87a natrag u Louvre._NEWLINE_Dana 21. kolovoza 1911. godine sliku je iz Louvrea ukrao talijanski lopov Vincenzo Peruggia, \xc5\xbeele\xc4\x87i je vratiti "ku\xc4\x87i" u Italiju. Nakon duge i neuspje\xc5\xa1ne potrage u kojoj se nakratko sumnjalo i na Pabla Picassa i Guillaumea Apollinairea, vjerovalo se da je zauvijek izgubljena. U prosincu 1912. Louvre na njeno mjesto postavlja Rafaelovu sliku. Krajem 1913. Mona Lisa se neo\xc4\x8dekivano pojavljuje u Firenci. Peruggia je sam nudi na otkup tamo\xc5\xa1njem trgovcu umjetninama Alfredu Geriju. Vra\xc4\x87ena je u Louvre u sije\xc4\x8dnju 1914._NEWLINE_U atentatu kiselinom 1956. te\xc5\xa1ko je o\xc5\xa1te\xc4\x87ena donja polovica slike. Iste godine, 30. prosinca 1956., posjetitelj je na sliku bacio kamen, i o\xc5\xa1tetio boju u predjelu lijevog lakta._NEWLINE_U 60-tim i 70-tim godinama Mona Lisa je bila izlo\xc5\xbeena i u New Yorku, Tokiju i Moskvi. Danas se nalazi u muzeju Louvre u Parizu, za\xc5\xa1ti\xc4\x87ena pancirnim staklom.'